
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ,

DE  DISCIPLINĂ ŞI IMUNITĂŢI
	             Bucureşti, 26 februarie 2013
             Nr. PL-x  440/2012


RAPORT

asupra
proiectului de Lege pentru modificarea şi completarea Legii 202/1998 privind organizarea Monitorului Oficial al României

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii 202/1998 privind organizarea Monitorului Oficial al României, trimis Comisiei juridice, de disciplină şi imunităţi cu adresa nr. PL-x 440 din 22 octombrie 2012 şi înregistrat cu nr.31/849 din 23 octombrie 2012.
Senatul, în calitate de primă Cameră sesizată a adoptat iniţiativa legislativă în şedinţa din 15 octombrie 2012, în condiţiile articolului 75 alineatul (2) teza a III-a din Constituţia României, republicată.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.
Proiectul de lege are ca obiect de reglementare modificarea şi completarea Legii nr.202/1998 privind organizarea şi funcţionarea Monitorului Oficial al României, republicată, în sensul ca actele care se publică în Monitorul Oficial al României, Partea I şi Partea a II-a, să fie publicate în termen de 3 zile lucrătoare de la primirea lor de către Regia Autonomă “Monitorul Oficial”.

Iniţiativa legislativă are ca scop şi realizarea unui produs electronic care să conţină actele publicate, produs care să poată fi accesat gratuit pe internet şi să fie disponibil, în varianta pentru citire, permanent, pentru actele publicate în partea I şi Partea a II-a, iar actele publicate în celelalte părţi ale Monitorului oficial să fie disponibile gratuit doar 10 zile de la publicare.
Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr. 307 din 11 aprilie 2012.
În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi au examinat iniţiativa legislativă în şedinţa din 26 februarie 2013.
Din numărul total de 27 deputaţi ai  Comisiei juridice, de disciplină şi imunităţi au participat la dezbateri 17 deputaţi.
Regia Autonomă “Monitorul Oficial”, conform punctului de vedere transmis Comisiei juridice, de disciplină şi imunităţi prin adresa cu nr.1677 din 25 februarie 2013, nu susţine adoptarea proiectului de Lege pentru modificarea şi completarea Legii 202/1998 privind organizarea Monitorului Oficial al României.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor raportul de respingere a proiectului de Lege pentru modificarea şi completarea Legii 202/1998 privind organizarea Monitorului Oficial al României, întrucât consideră că nu este recomandabilă impunerea prin lege a obligaţiei de publicare a actelor în termen de trei zile lucrătoare de la primirea lor, având în vedere că termenul de publicare este direct corelat cu numărul actelor primite şi cu numărul de pagini al acestor acte, volumul lor fluctuând în permanenţă. Prin Ordinul Secretarului General al Guvernului nr.591/2012 este reglementată o prioritate la publicare, iar în cazul primirii unui volum mare de acte, obligaţia de publicare propusă prin soluţia legislativă nu s-ar mai putea realiza.
Referitor la obligaţia de a crea un produs electronic, conţinând actele publicate, care să poată fi accesat permanent şi gratuit, membrii Comisiei juridice, de disciplină şi imunităţi apreciază că adoptarea propunerii legislative ar afecta direct şi imediat regia din punct de vedere financiar, ar afecta sursele de finanţare proprii necesare apariţiei necondiţionate a Monitorului Oficial al României şi ar determina necesitatea asigurării unor subvenţii de la bugetul de stat. 
Regia Autonomă “Monitorul Oficial” a fost înfiinţată ca persoană juridică care desfăşoară activitate de interes public naţional, în condiţii de gestiune economică şi autonomie financiară, astfel încât aceasta trebuie să îşi acopere totalitatea cheltuielilor din venituri proprii şi să obţină profit, fără a putea realiza liberalităţi, conform structurii sale organizatorice şi funcţionale stabilite prin lege. 
În raport cu obiectul şi conţinutul reglementării, iniţiativa legislativă face parte din categoria legilor ordinare.

